I 2016 besluttede et flertal i Folketinget at afsætte 400 millioner kroner over fire år til at forebygge vold på botilbud. Men det er småbeløb, der ikke rækker, siger Gitte Ahle.

- Psykiatrien skal have de antal senge, der er behov for, så vi ikke udskriver ustabile patienter. Så er det nemmere at varetage patienter på bostederne, siger hun:

- Der er brug for en 10-årig plan finansieret på finansloven, så vi ikke skal leve fra hånden til munden. Lig nu er det lappeløsning på lappeløsning. Det bliver værre og værre uden sådan en plan, siger Gitte Ahle.

Minister: Jeg følger tallene

Børne- og socialminister Mai Mercado (K) kalder de mange flere voldsanmeldelser på botilbuddene "bekymrende".

- Vi afsatte de 400 millioner kroner for halvandet år siden, og de steder, der arbejder målrettet med at komme volden til livs, er det også lykkedes. Det kan jeg se, når jeg er derude. Så der er håb om at komme ind i en udvikling, hvor man får reduceret volden, siger Mai Mercado.

Kan vi være det bekendt som samfund, at der er sket så kraftig en stigning i voldsanmeldelser på botilbuddene?

- Mange i socialpsykiatrien har store udfordringer, og vi har prioriteret yderligere 100 millioner kroner (ud over de 400 mio. kr., red.), som rulles ud fra i år for at sikre borgere med meget komplekse problemstillinger.

Vil du gøre noget yderligere for at reducere antallet af voldsanmeldelser?

- Jeg vil følge tallene meget opmærksomt.

Du har tidligere afvist at indføre nationale regler for registrering af vold på bosteder. Kunne det ikke være en god ide?

- Jeg overvejer det sådan set, men er kommet frem til, at det ikke er den rigtige løsning, fordi det vil blive en stor registreringsbyrde. Og jeg tror, alle er interesserede i, at medarbejderne ikke sidder og drukner i papirarbejde, siger Mai Mercado.

Folketingets Ombudsmand besøgte for nylig 13 botilbud og konkluderede efterfølgende, at der var utryghed blandt beboerne alle steder.